SK Úradný vestník Európskej únie C 182/16

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2013/C 182/18

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O ZMENU

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

ŽIADOSŤ O ZMENU V SÚLADE S ČLÁNKOM 9

„TERNERA GALLEGA“

ES č.: ES-PGI-0105-0012-04.06.2010

CHZO ( X ) CHOP ( )

1. Položka v špecifikácii výrobku, ktorej sa zmena týka

—  Názov výrobku — ☒ Opis výrobku — ☒ Zemepisná oblasť — ☒ Dôkaz o pôvode — ☒ Spôsob výroby —  Súvislosť —  Označovanie —  Vnútroštátne požiadavky —  Iné (uveďte)

2. Druh zmeny

— ☒ Zmena jednotného dokumentu alebo zhrnutia —  Zmena špecifikácie zapísaného CHOP alebo CHZO, ku ktorému nebol uverejnený jednotný dokument ani zhrnutie —  Zmena špecifikácie, ktorá nevyžaduje zmenu uverejneného jednotného dokumentu [článok 9 ods. 3 nariadenia (ES) č. 510/2006] —  Dočasná zmena špecifikácie vyplývajúca z uloženia povinných sanitárnych alebo rastlinolekárskych opatrení orgánmi verejnej moci [článok 9 ods. 4 nariadenia (ES) č. 510/2006]

3. Zmeny

3.1. Opis výrobku

Plemená hovädzieho dobytka, z ktorých sa dá získavať mäso s príslušným CHZO, sa rozširujú o ďalšie mäsové plemená, ktoré sa tradične používajú v Galícii, ako aj o ich krížencov a krížencov s mliečnymi plemenami kráv Frisona a Pardo Alpina.

Pod CHZO „Ternera Gallega“ prevládajú plemená Rubia Gallega a Morenas Gallegas, tak v hospodárstvach s matkami, ktoré sa zameriavajú na chov zvierat na mäso, ako aj v hospodárstvach mliekarenského sektora, kde sú zvieratá využívané na úžitkové kríženie. Napriek tomu často dochádza k spolužitiu s inými pôvodnými galícijskými mäsovými plemenami, ako sú plemená Asturiana de los Valles, Limusina a Rubia de Aquitania, ako aj k ich vzájomnému kríženiu. Preto sa považuje za potrebné zahrnúť tieto plemená pod CHZO „Ternera gallega“, aby sa zlepšila a zaručila životaschopnosť príslušných hospodárstiev a rozvoj výroby v danom odvetví s ohľadom na skutočnosť, že kvalita a vlastnosti chráneného mäsa závisia najmä od spôsobov chovu, kŕmenia a zaobchádzania so zvieratami, ktoré sú u všetkých plemien rovnaké, nezávisle od rôznych plemenných charakteristík.

Mení sa rozdelenie chránených zvierat podľa veku, výživy a systému produkcie: v kategórii „Ternera“ (teľatá vo veku do 10 mesiacov) sa rozlišujú zvieratá z chovov založených na kŕmení materským mliekom, z ktorých mäso sa predáva pod známkou najvyššej kvality „Suprema“, a zvieratá, ktoré sa odstavujú v rozličnom veku. Ruší sa tiež kategória „teľa na výkrm“ (cebón). Cieľom týchto zmien je lepšia transparentnosť a zrozumiteľnosť transakcií pri zdroji, ako aj informácií pre spotrebiteľa o mäse s CHZO „Ternera Gallega“.

V súlade s úpravou kategórií zvierat sa mení vzhľad jatočných tiel a vlastnosti mäsa.

3.2. Zemepisná oblasť

Oblasť produkcie sa rozširuje o susediace obce a farnosti, a je teda zhodná s oblasťou spracovania: územím Galície.

3.3. Dôkaz o pôvode

S cieľom aktualizovať a upraviť kontroly, vysledovateľnosť a podmienky jednotlivých fáz produkcie a spracovania produktu, ako aj v záujme zlepšenia systému certifikácie a označovania, sa vykonávajú tieto zmeny:

— k existujúcim registrom chovov hospodárskych zvierat, výkrmní, bitúnkov a rozrábkarní mäsa sa pridáva register veľkoobchodných a maloobchodných predajcov mäsa,

— identifikácia jednotlivých kusov zvierat sa upravuje podľa oficiálneho systému používaného správnymi orgánmi,

— systém certifikácie produktu sa formou postupov a pokynov stanovených podľa špecifikácie CHZO uvádza v príručke o kvalite, v ktorej sa stanovujú podmienky získania osvedčenia a kontroly vykonávané v rôznych fázach produkcie, porážky, rozrábky, plátkovania a predaja. Zavádzajú sa kontroly vysledovateľnosti prostredníctvom analýzy molekulárnych markerov (DNA),

— aktualizuje sa dokumentácia, ktorú musia viesť a uchovávať zapísaní prevádzkovatelia, ktorá vo vzťahu k ich činnosti obsahuje záznamy o vstupoch a výstupoch surovín alebo produktov, spolu s údajmi potrebnými na overenie vysledovateľnosti jednotlivých kusov alebo certifikovaných šarží.

3.4. Spôsoby výroby

Podmienky výroby sa upravujú tak, aby zodpovedali právnym predpisom týkajúcim sa dobrých životných podmienok zvierat v hospodárstvach, pri preprave a porážke.

Jadrové krmivá určené na kŕmenie dobytka musia byť rastlinného pôvodu a musia obsahovať suroviny bežné v živočíšnej výrobe v Galícii, ktoré patria k týmto kategóriám:

— obilniny a odvodené produkty,

— olejniny a odvodené produkty,

— strukoviny a odvodené produkty,

— hľuzová a koreňová zelenina a odvodené produkty;

— objemové krmivá,

— iné rastliny a odvodené produkty,

— minerálne látky,

— rôzne (produkty a vedľajšie pekárenské produkty a podobné produkty).

V zložení jadrových krmív musia prevažovať obilniny, a to v tomto pomere k celkovej hmotnosti krmiva: najmenej 60 % výhradne obilných zŕn alebo najmenej 65 % obilných zŕn a odvodených produktov.

V prípade koncentrátov určených pre najmladšie vekové kategórie sa tieto hodnoty môžu znížiť o päť percentuálnych bodov.

Na účely kontroly spracovaných krmív musia ich výrobcovia uzavrieť dohodu s radou regulačných orgánov pre chránené zemepisné označenie „Ternera Gallega“.

Aktualizujú sa osobitné podmienky spracovania, skladovania a označovania chráneného mäsa týkajúce sa vysledovateľnosti, kontroly procesov a správy dokumentov.

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (3)

„TERNERA GALLEGA“

ES č.: ES-PGI-0105-0012-04.06.2010

CHZO ( X ) CHOP ( )

1. Názov

„Ternera Gallega“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.1 Čerstvé mäso (a droby)

3.2. Opis výrobku, na ktorý sa vzťahuje názov uvedený v bode 1

Čerstvé hovädzie mäso a droby z plemien dobytka Rubia Gallega a Morenas Gallegas, ako aj z ich krížencov a takisto krížencov s týmito mäsovými plemenami: Asturiana de los Valles, Limusina a Rubia de Aquitania. Vhodní sú tiež kríženci býkov ktoréhokoľvek z uvedených plemien s kravami plemien Frisona a Pardo Alpina.

Zvieratá sa podľa veku, výživy a systému produkcie pred porážkou rozdeľujú na tieto kategórie:

a) Teľatá: zvieratá sa porážajú vo veku menej ako 10 mesiacov, pričom sa rozlišuje: i) „Ternera Gallega“ kategórie „Suprema“: zvieratá, ktoré sa chovajú v hospodárstvach spolu so svojimi matkami a ktoré cicali materské mlieko počas minimálneho obdobia siedmich mesiacov; ii) „Ternera Gallega“: zvieratá, ktoré sa odstavujú v rôznom veku a ktoré sa kŕmia najmä objemovými krmivami a koncentrátmi povolenými radou regulačných orgánov;

b) „Añojo“: zvieratá, ktoré sa porážajú vo veku viac ako desať a menej ako osemnásť mesiacov.

Každej z týchto kategórií zvierat zodpovedá rovnomenná obchodná kategória s týmito organoleptickými vlastnosťami, pokiaľ ide o vzhľad a pretučnenosť:

a) „Ternera Gallega“ kategórie „Suprema“: toto mäso je bledoružovej až červenej farby s perleťovobielym až jemne žltým tukom krémovej konzistencie. Svalovina má jemnú štruktúru a pevnú konzistenciu. Vzhľad jatočných tiel: S, E, U, R, O+. Nezohľadňuje sa pri jatočných telách pochádzajúcich z plemien Morenas Gallegas. Pretučnenosť: býky 2, 3; jalovice 2, 3, 4.

b) „Ternera Gallega“: toto mäso je ružovej až jemne červenej farby s perleťovobielym tukom a rovnomerným rozložením. Svalovina má jemnú štruktúru a pevnú konzistenciu. Vzhľad jatočných tiel: S, E, U, R, O+. Nezohľadňuje sa pri jatočných telách pochádzajúcich z plemien Morenas Gallegas. Pretučnenosť: býky 2, 3; jalovice 2, 3, 4.

c) „Añojo“: toto mäso je jemne červenej až sýto červenej farby, s perleťovobielym tukom s jemným žltým odtieňom. Svalovina má pevnú a nemastnú konzistenciu. Vzhľad jatočných tiel: S, E, U, R. Pretučnenosť: 2, 3, 4.

3.3. Suroviny (len pri spracovaných výrobkoch)

—

3.4. Krmivo (len pri výrobkoch živočíšneho pôvodu)

V prípade tradičných hospodárstiev je základom výživy materské mlieko od kráv-matiek, ktoré sa môže dopĺňať obilninami, najmä kukuricou, zemiakmi, okrúhlicou, objemovými a jadrovými krmivami. V prípade úžitkových chovov sa výživa zakladá na objemových a jadrových krmivách.

Použité krmivá majú byť v každom prípade rastlinného pôvodu a musia obsahovať suroviny bežné v živočíšnej výrobe v Galícii, ktoré patria k týmto kategóriám:

— obilniny a odvodené produkty,

— olejniny a odvodené produkty,

— strukoviny a odvodené produkty,

— hľuzová a koreňová zelenina a odvodené produkty,

— objemové krmivá,

— iná zelenina a odvodené produkty,

— minerálne látky,

— rôzne (produkty a vedľajšie pekárenské produkty a podobné produkty).

V zložení jadrových krmív musia prevažovať obilniny, a to v tomto pomere k celkovej hmotnosti krmiva: najmenej 60 % výhradne obilných zŕn alebo najmenej 65 % obilných zŕn a odvodených produktov.

V prípade koncentrátov určených pre najmladšie vekové kategórie sa tieto hodnoty môžu znížiť o päť percentuálnych bodov.

Výslovne sa zakazuje používať produkty, ktoré môžu narušiť normálne tempo rastu a vývin zvierat, ako aj mäsokostné múčky.

Na účely kontroly jadrových krmív musia ich výrobcovia uzavrieť dohodu s radou regulačných orgánov pre chránené zemepisné označenie „Ternera Gallega“.

3.5. Špecifické kroky výroby, ktoré sa musia uskutočniť v označenej zemepisnej oblasti

Narodenie, chov a výkrm, ako aj porážka zvierat a rozrábka jatočných tiel sa musia uskutočňovať vo vymedzenej teritoriálnej oblasti, aby sa zachovala špecifickosť produktu a kontrolovali podmienky získania produktu a jeho vysledovateľnosť.

Všetci prevádzkovatelia, ktorí sa zúčastňujú procesu produkcie a spracovania, musia byť zapísaní v registroch rady regulačných orgánov pre CHZO „Ternera Gallega“. K zriadeným registrom patria: chovy hospodárskych zvierat, výkrmne, bitúnky, rozrábkarne mäsa a veľkoobchodní a maloobchodní predajcovia mäsa.

3.6. Špecifické pravidlá krájania, strúhania, balenia atď.

Certifikované jatočné telá sa môžu predávať spotrebiteľovi najskôr nasledujúci deň po porážke.

Certifikované jatočné telá, štvrtky alebo kusy strácajú po zmrazení spôsobilosť pre chránené zemepisné označenie.

Rozrábka a krájanie kusov, ktoré sú predmetom CHZO a tých, ktoré nie sú predmetom CHZO, sa nemôže vykonávať súčasne, a uskladnenie sa vykonáva tak, aby nedošlo k zámene s inými kusmi alebo dielmi.

Certifikované mäso môže byť plátkované, balené a označované v závodoch zapísaných v rade regulačných úradov alebo v osobitných zariadeniach konečných miest predaja, pokiaľ takéto zariadenia podpísali zmluvu o spolupráci s radou regulačných orgánov v oblasti kontroly, označovania a predaja mäsa.

3.7. Špecifické pravidlá označovania

Na účely identifikácie a vysledovateľnosti sa všetky jatočné telá, kusy a diely označujú v každej fáze spracovania produktu (porážke, rozrábke a/alebo plátkovaní). Tieto označenia sú rôznej farby podľa kategórií uvedených v odseku 3.2. týkajúcom sa opisu produktu, a okrem povinných údajov obsahujú tieto údaje: identifikácia a logo plemena „Ternera gallega“, európske logo chránených zemepisných označení a údaje o vysledovateľnosti. Okrem označenia sprevádza každú polku jatočného tela doklad s informáciami o hospodárstve pôvodu, totožnosti a kategórii zvieraťa, jeho veku v čase porážky, klasifikácii a hmotnosti jatočného tela, o bitúnku a dátume porážky.

4. Stručné vymedzenie zemepisnej oblasti

Zemepisná oblasť, na ktorú sa vzťahuje chránené zemepisné označenie „Ternera gallega“, zahŕňa celé územie Galície.

5. Súvislosť so zemepisnou oblasťou

5.1. Špecifickosť zemepisnej oblasti

Galícijský reliéf je mierne zvlnený a husto pretkaný vodnými tokmi, ktoré spolu s atlantickou klímou charakterizovanou hojnými zrážkami a miernymi teplotami, prispievajú k vysokej produkcii objemového krmiva a poľnohospodárskych plodín. Vďaka takejto úrodnosti pôdy sa tu rozvinul chov dobytka spätý s územím a zároveň sa tu vybudoval významný výrobný a spracovateľský priemysel, v ktorom hovädzie mäso hrá dôležitú rolu.

Tento chov dobytka sa historicky zakladal na rodinných hospodárstvach, v ktorých sa získané poznatky o tradičných spôsoboch chovu, kŕmenia a zaobchádzania s dobytkom podávali z pokolenia na pokolenie.

5.2. Špecifickosť výrobku

Existencia mäsových plemien, medzi ktorými vyniká plemeno Rubia Gallega, ktoré sa pôvodne okrem produkcie mäsa využívalo na ďalšie dva vedľajšie účely, tvorila základ rastlinnoživočíšnej výroby charakterizovanej malými chovmi hospodárskych zvierat a využívaním zdrojov z vlastnej produkcie: mlieka, objemových krmív, poľnohospodárskych plodín akými sú obilniny (najmä kukurica), zemiaky, okrúhlica atď.

Zvieratá v Galícii sa tradične porážajú vo veku menej ako 10 mesiacov, čoho výsledkom sú jatočné telá s malou hmotnosťou a mäsom, ktoré má výrazne odlišné organoleptické vlastnosti, pokiaľ ide o jemnosť, farbu, štruktúru a šťavnatosť mäsa. Mnohé z týchto teliat sú kŕmené prevažne materským mliekom, čo má mierny vplyv na uvedené vlastnosti, pokiaľ ide o vzhľad mäsa (napr. farba tuku, krémová štruktúra …) a jeho chuť. Tieto zvieratá a ich mäso patria do kategórie najvyššej kvality „Suprema“ v rámci CHZO, zatiaľ čo zvyšok patrí do všeobecnej kategórie „Ternera Gallega“.

V menšej miere sa v Galícii produkuje aj mäso, ktoré sa získava zo starších zvierat chovaných takisto v rodinných hospodárstvach. Táto produkcia sa zakladá na lepšom využití genetických vlastností mäsových plemien a zdrojov objemového krmiva – kukuričnej siláže a obilnín. Mäso získané z týchto zvierat sa odlišuje sýtejšou farbou a väčšou konzistentnosťou a chuťou.

5.3. Príčinná súvislosť medzi zemepisnou oblasťou a akosťou alebo typickými vlastnosťami výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Obyvatelia Galície už v dávnych časoch využívali hovädzí dobytok ako zdroj mäsa a tuku. Dobytok bol malý, prispôsobený vidieckemu a horskému prostrediu. S príchodom zemiakov a kukurice z Ameriky jeho telesná stavba zosilnela a začal sa využívať na poľnohospodárske práce a produkciu mäsa a mlieka. Toto všestranné využitie dobytka výrazne prispelo k vývoju vlastníctva pôdy, pretože okrem uspokojenia potrieb rodiny sa ním vytváral nadbytok, ktorý slúžil na získanie majetku.

V 18. storočí nadobudlo galícijské hovädzie mäso značný význam vďaka vývozu do Anglicka, ktorý trval až do začiatku 20. storočia. Neskôr, takmer do konca 60. rokov 20. storočia, dodávala Galícia hovädzie mäso polovici Španielska, pričom dnes je produkcia mäsa zo sociálneho hľadiska, ako aj z hľadiska udržania populácie vo vidieckom prostredí, hlavnou poľnohospodárskou činnosťou.

Práve hovädzie mäso „Ternera Gallega“ sa produkuje v rodinných hospodárstvach, ktoré dodržujú galícijskú tradíciu produkcie mäsa a jej históriu, pričom vsádzajú vždy na kvalitu. Tieto hospodárstva sa vyznačujú osobitnou symbiózou medzi kravami, teľatami a ich prostredím, dobrou starostlivosťou galícijských chovateľov, ktorí zdedili systémy produkcie podávané po stáročia z otca na syna, ktoré sa zakladajú na využívaní zdrojov z vlastnej produkcie hospodárstva a najmä na starostlivosti o zvieratá, ktoré boli zároveň ich druhmi a spolutvorcami ich histórie. Vždy im umožnili získať potraviny výnimočnej kvality, vďaka čomu si toto mäso vydobylo na španielskom trhu výbornú povesť.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (4)]

http://www.medioruralemar.xunta.es/uploads/media/Pliego_de_condiciones_Ternera_Gallega_enero_2013.pdf

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Nahradené nariadením (EÚ) č. 1151/2012.

(4) Porovnaj poznámku pod čiarou 3.